Princess Maria

Moby Dada (1980–1990 Finlandia, 1990–2010 Queen of Scandinavia, 2010–2016 Princess Maria) on parvlaev.

Finlandia
Finlandia ehitati 1980 Soomes Turus Wärtsilä Turu ja Perno laevatehastes. See oli esimene moodne ja suur reisilaev, mis ehitati Silja Line'i jaoks. Valmimise ajal oli ta maailma suurim reisilaev nii reisijakohtade arvult, voodikohtade arvult kui ruumala poolest.

Finlandial on sõsarlaev Silvia Regina. Need kaks laeva koos Viking Line'i laevadega Viking Saga ja Viking Song muutsid Koivistod Helsingi–Stockholmi reisi tavalisest transpordist kruiisireisiks.

Finlandia oli mitmel viisil seotud Soome peaministri ja presidendi Mauno Koivistoga. Laevale andis nime tema abikaasa Tellervo ning nad sõitsid laeval kaks korda: 1984 Wärtsilä 150. aastapäeva reisil ja 1985 Soome presidendi ametlikul visiidil Rootsi.

Finlandia ja Silvia Regina ehitati algul väga "paksudena". Nende vöör oli kaardus, et mahutada rohkem autosid. Kuid see muutis laeva juhtimise raskeks, eriti talvel. Seetõttu saadeti Finlandia juba 1982. aasta jaanuaris, kõigest 8 kuud pärast kasutuselevõtmist, tagasi Wärtsilässe, kus ta kitsamaks ümber ehitati. Ühtlasi lisati laevale kajuteid ja tehti muudatusi laeva restoranides.

1985 ehitati laeva sisemus Wärtsiläs taas tublisti ümber.

Queen of Scandinavia
Aastail 1988–1990 müüdi laeva kahe aasta jooksul kolm korda, viimaks Soomest väljapoole Taani laevaettevõttele DFDS. 6. mail 1990 tegi ta viimase reisi vanal liinil ja lahkus samal päeval Göteborgi. Juba 11. mail sai ta uue nime Queen of Scandinavia. Juunis hakkas ta sõitma liinil Kopenhaagen–Helsingborg–Oslo. Teine DFDS-i laev, mis sama liini sõitis, oli King of Scandinavia.

2000. aasta jaanuarist aprillini oli laev Poolas Gdynias remondis. Laeva vöör ehitati taas kitsamaks ja selle eest kaotati visiir. Seetõttu sai autosid nüüdsest laevale ja maha laadida üksnes ahtrist.

2001. aasta juunis asendati Queen of Scandinavia Kopenhaageni–Oslo liinil laevaga Pearl of Scandinavia ja ta viidi üle liinile Newcastle–IJmuiden.

2007. aasta mais vahetati Queen of Scandinavia marsruut laeva Princess of Norway omaga ja Queen of Scandinavia hakkas sõitma liinil Newcastle–Stavanger–Haugesund–Bergen. See vahetus võimaldas DFDS-il Newcastle–IJmuideni liinil kasutada kaht sõsarlaeva: Princess of Norway ja King of Scandinavia.

Suurbritannia–Norra liin oli kahjumis ja seetõttu DFDS sulges selle pärast 1. septembril 2008 toimunud viimast reisi.

Seejärel sõitis laev Taani sadamasse Korsørisse, kuhu jäi ootama uusi pakkumisi. 2009. aasta veebruaris üüris selle rahvusvaheline energeetikaettevõte Alstom, mille peakorter on Pariisis. Laev viidi Rootsi Oskarshamni sadamasse, kus ta muudeti 800 töötaja elupaigaks, kes Oskarshamni tuumaelektrijaama 3. reaktorit ümber ehitasid.

Pärast üürilepingu lõppu teatas DFDS laeva müümisest Soome ettevõttele Nordic Sea Line, kes soovis laeva muuta ujuvhotelliks ja konverentsikeskuseks, mis sõidaks Põhjamaade vahet. Kuid müügitehing tühistati pärast seda, kui 15. mail ei saabunud esimest osamakset.

2009. aasta lõpus üüris Taani politsei laeva selleks, et selles Kopenhaagenis inimesi majutada.

Princess Maria
Princess Maria hakkas alates aprillist 2010 sõitma Peterburi ettevõtte Inflot Worldwide liinil Peterburi–Helsingi St. Peter Line'i kaubamärgi all. St. Peter Line asutati 2010 ja 2011 alustas ta reise veel laevaga SPL Princess Anastasia. Ettevõte kasutab võimalust, mille lõi sügisel 2008 vastu võetud seadus, mis võimaldab kruiisireisijail viibida Venemaal kuni 72 tundi ilma viisata.

Laeva kodusadam on Valletta Maltal. Malta lipu alla läks laev 10. aprillil 2010. 21. aprillil lahkus ta Kopenhaagenist Helsingisse.

1. ja 15. augustil 2010 korraldas St. Peter Line prooviks kruiise Peterburi–Helsingi–Stockholm–Tallinn–Peterburi. 4. augustil saabus laev esimest korda Tallinna. Alates 30. oktoobrist 2011 sõitis kava "Kolme Läänemere pealinna" raames Peterburi–Helsingi–Tallinn, väljudes Peterburist pühapäeviti.

21. aprillist 2010 kuni 11. novembrini 2016 sõitis Princess Maria liinil Peterburi–Helsingi.

Moby Dada
17. novembril väljus laev Peterburi sadamast ja jõudis 26. novembril Livorno sadamasse, kus laev läbib uuenduskuuri. Uus nimi on Moby Dada ja laev hakkab sõitma mõnel Moby Lines'i liinil.

Princess Maria lõige

Viited

Välislingid
Laeva andmed leheküljel "Fakta om fartyg" (rootsi keeles)

Reisilaevad
Wärtsilä